বস্তুত যেটা দাঁড়াতে চাচ্ছে – ঘামসূত্র অসংখ্য সুখপাঠ্য কবিতার একটি সংকলন। এই কবিতাগুলোতে আলাদা করে কোথাও ছন্দের ব্যবহার নেই। কিন্তু কোনো লাইনই ছন্দের বাইরে নয়। সহজাত একধরনের অন্তর্গত ছন্দের ব্যবহার লক্ষ করা হয় যায়। এই ছন্দ বাতাসের মতো মেঘের মতো নিজস্ব চলাচলরীতি অনুসরণ করে। কারো কারো কাছে হয়তো প্রচলিত ছন্দের ব্যবহার প্রত্যাশিত হতে পারে, সেখানে চাওয়া পূরণের প্রতি কবির কোনো দায়বদ্ধতা লক্ষ করা যায় না। এ প্রসঙ্গে কবির নিজের বয়ান ‘ছন্দ জানাও এক মারাত্মক সংকট/ শীত-বর্ষাও বৃত্তাবদ্ধ ছন্দে ছুটে আসে’ এই কবিতাগুলোর ভাষা কবির নিজস্ব ভাষা। কখনো এই ভাষা মৌন, ধ্যানী আবার কখনো ভাষাটি যথেষ্ট চটুল। সেক্ষেত্রে এই কবিতাগুলো, লাইনগুলো একধরনের সাময়িক উত্তেজনা ও মোহ তৈরি করলেও তা মহাকালের ঘাসের বুকের শিশিরের মতো কতক্ষণ টিকে থাকবে তা ঠিক অনুমেয় নয়। তবু এ-ভাষাটির এ-ভাবনাগুলোর এ-বোধের একধরনের ক্ষমতা আছে খুব গভীরে নাড়া দেওয়ার। কোথাও কোথাও এমনও মনে হয়েছে, বক্তব্য পরিমিত নয়। বুদ্ধিমানের জন্য ইশারাই যথেষ্ট এই প্রবাদ মেনে নিয়ে কোথাও দেখা যায় প্রয়োজনের অতিরিক্ত বয়ানের দোষে দুষ্ট কোনো কোনো কবিতা। যদিও ব্যক্তিভেদে এই অভিযোগ খুব সহজেই খারিজ হয়ে যায় নিমিষেই। ভালোলাগা অবশ্যই কোনো সূত্র মেনে চলে না। এই মানা-না-মানা অভিযোগ অনুযোগ সত্ত্বেও কবিতাগুলো স্বকীয় অনন্য ও মানসম্মত।